LT Europos Sąjungos oficialusis leidinys C 385/2

Septynioliktoji pažangos ataskaita dėl ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategijos įgyvendinimo – (2014/I)

(2014/C 385/02)

I. ĮVADAS

Septynioliktojoje pažangos ataskaitoje dėl ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategijos įgyvendinimo aptariama ES veikla 2014 m. pirmąjį pusmetį (2014 m. sausio 1 d.–2014 m. birželio 30 d.). Ataskaitą parengė EIVT Masinio naikinimo ginklų, įprastinių ginklų ir kosmoso padalinys, bendradarbiaudamas su kitomis atitinkamomis EIVT ir Europos Komisijos tarnybomis. Ataskaitiniu laikotarpiu ES visuose daugiašaliuose forumuose bei vesdama politinį dialogą su trečiosiomis šalimis pagal atitinkamus tarptautinius dokumentus, pavyzdžiui, Jungtinių Tautų veiksmų programą dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo ir Tarptautinį dokumentą, įgalinantį valstybes laiku ir patikimai identifikuoti ir susekti neteisėtus šaulių ir lengvuosius ginklus, toliau propagavo klausimus, susijusius su šaulių ir lengvaisiais ginklais (ŠLG) bei jų šaudmenims. 2013 m. priėmus Sutartį dėl prekybos ginklais (SPG) žadama papildyti ir sustiprinti darbą, vykdomą pagal kitus JT dokumentus, pavyzdžiui, veiksmų programą ir Šaunamųjų ginklų protokolą. Šaulių ir lengvuosius ginklus įtraukus į SPG taikymo sritį atsiranda teisiškai privalomų įpareigojimų ir naujų normų dėl ŠLG teisėto perdavimo reglamentavimo; tai toliau mažins riziką, kad ŠLG bus nukreipti į nelegalią rinką. Be to, tuo laikotarpiu ES toliau įgyvendino įvairaus pobūdžio projektus, skirtus kovai su neteisėta prekyba ŠLG ir jų šaudmenimis bei pertekliniu jų kaupimu ar jų prevencijai.

II. ES ŠLG STRATEGIJOJE PATEIKTO VEIKSMŲ PLANO ĮGYVENDINIMAS

II.1. Veiksmingas daugiašalis bendradarbiavimas siekiant sukurti pasaulinius, regioninius ir nacionalinius mechanizmus, skirtus kovai su ŠLG bei jų šaudmenų tiekimu ir destabilizuojančiu plitimu

a) 2001 m. JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimas

ES aktyviai dalyvavo 2014 m. birželio 16–20 d. Niujorke įvykusiame penktajame kas dvejus metus vykstančiame valstybių susitikime, kuriame svarstomas JT veiksmų programos dėl šaulių ir lengvųjų ginklų įgyvendinimas. Rengdamasi penktajam kas dvejus metus vykstančiam susitikimui, ES pateikė darbinį dokumentą (1) dėl klausimų, kuriems ji pageidautų skirti daugiausia dėmesio susitikime, ir aktyviai dalyvavo visose neoficialiose konsultacijose.

Į penktojo kas dvejus metus vykstančio susitikimo baigiamąjį dokumentą buvo įtraukti svarbūs ES prioritetai, pavyzdžiui, ypač daug dėmesio skirta fiziniam saugumui ir atsargų valdymui (įskaitant nuorodą į tarptautinius standartus ir gaires šioje srityje), neteisėtų ginklų sekimui zonose, kuriose vyksta arba vyko konfliktai, nuorodoms į pirminį JT Generalinio sekretoriaus pranešimą dėl šaulių ginklų gamybos technologijų raidos ir ženklinimo, apskaitos bei susekimo technologijų poveikio, rekomendacijai, kad 2015 m. neribotos sudėties Vyriausybių ekspertų susitikime būtų toliau nagrinėjamas pastarasis klausimas, taip pat neteisėtų ŠLG pražūtingų padarinių civiliams, visų pirma moterims ir vaikams, pripažinimui. Deja, į baigiamąjį dokumentą nebuvo įtraukti kiti klausimai, pavyzdžiui, nuorodos į Sutartį dėl prekybos ginklais (SPG) bei JT ST rezoliuciją 2117 ir aiškų šaudmenų įtraukimą.

Penktajame kas dvejus metus vykstančiame susitikime didelis ES matomumas buvo užtikrintas aktyviai dalyvaujant derybų procese, be kita ko, plenariniuose posėdžiuose pateikus keturis oficialius pareiškimus, taip pat dalyvaujant papildomuose renginiuose, įskaitant tarptautinį renginį, skirtą ES finansuojamo projekto iTrace įgyvendinimo pradžiai (žr. toliau).

Papildydama ES politines pastangas JT lygiu sistemingesnio ŠLG sekimo zonose, kuriose vyksta arba vyko konfliktai, propagavimo srityje, 2013 m. lapkričio 25 d. Taryba priėmė Sprendimą 2013/698/BUSP (2), kuriuo sukurtas prieinamas ir vartotojams patogus visuotinis ataskaitų dėl neteisėtų ŠLG bei kitų neteisėtų įprastinių ginklų ir šaudmenų teikimo mechanizmas (iTrace) siekiant sumažinti neteisėtos prekybos jais riziką. Šia sistema siekiama sekti neteisėtus ŠLG ir kitus neteisėtus įprastinius ginklus bei šaudmenis, fiksuoti konkrečias ginklų rūšis, tiekėjus, perdavimo kryptis ir neteisėtus gavėjus. iTrace mechanizme daugiausia dėmesio skiriama nuo konflikto nukentėjusiems regionams ir jam teikiama informacija, gauta vykdant tyrimus vietoje, taip pat jau turimi su politika susiję dokumentai apie ŠLG bei kitų įprastinių ginklų ir šaudmenų perdavimą; iTrace turėtų būti pirmasis pasaulinis mechanizmas, skirtas sistemingai neteisėtos prekybos ginklais stebėsenai. Taikant šį mechanizmą taip pat siekiama padėti stebėti SPG įgyvendinimą, teikti išsamią informaciją, padėsiančią rengti SPG įgyvendinimo peržiūras, ir didinti nacionalinių Vyriausybių gebėjimą numatyti sprendimų dėl ginklų eksporto licencijų išdavimo poveikį.

2014 m. pirmąjį pusmetį šio Tarybos sprendimo įgyvendinimą vykdantis subjektas „Conflict Armament Research“ dirbo sistemos iTrace techninio rengimo srityje ir atliko pirmuosius tyrimus vietoje keliose šalyse (Centrinės Afrikos Respublikoje, Kongo Demokratinėje Respublikoje, Irake, Somalyje, Pietų Sudane ir Sirijoje) siekiant įkelti į sistemą tikralaikius duomenis. Be to, birželio 17 d. penktojo kas dvejus metus vykstančio susitikimo metu „Conflict Armament Research“ surengė tarptautinį renginį, skirtą iTrace įgyvendinimo pradžiai, ir tą patį mėnesį projektą iTrace pristatė kituose Vašingtone ir Nairobyje įvykusiuose informaciniuose renginiuose. Planuojama, kad viešai prieinamas iTrace internetinis kartografinio atvaizdavimo portalas visa apimtimi pradės veikti 2014 m. rugsėjo mėn. pabaigoje.

Pagal Tarybos sprendimą, kuriuo remiama Jungtinių Tautų Nusiginklavimo reikalų biuro veikla siekiant įgyvendinti Jungtinių Tautų veiksmų programą (2011 m. liepos 18 d. Tarybos sprendimas 2011/428/BUSP) (3), 2014 m. pirmąjį pusmetį valstybėms buvo teikiama parama siekiant užtikrinti visišką ir veiksmingą Tarptautinio sekimo dokumento (TSD) įgyvendinimą, be kita ko, rengiant regioninius aukštesnio lygio mokymo kursus nacionalinių ginklų ženklinimo, apskaitos ir susekimo programų planavimo ir įgyvendinimo srityse (2014 m. kovo 18–19 d. Lomė (Togas)). Praktinis seminaras suteikė galimybę Vakarų Afrikos valstybių ekonominės bendrijos (VAVEB) valstybių nacionaliniams ekspertams TSD įgyvendinimo geriausios praktikos pavyzdžius visapusiškai ir tvariai įtraukti į savo nacionalines ženklinimo, registravimo ir susekimo operacijas. Mokymo kursuose buvo pasinaudota ženklinimo, apskaitos ir susekimo gairėmis, kurios buvo parengtos konkrečiai Užsachario Afrikos valstybėms ir kurias labai palankiai įvertino dalyviai. Remiantis praktinio seminaro rezultatais, jau tiekiama ginklų ženklinimo technika Burkina Fasui, Nigeriui ir Siera Leonei, užtikrinus aukštesnio lygio žinias ir praktinę patirtį valstybių, kurios yra paramos gavėjos, nacionalinėse institucijose.

Be to, pagal tą patį Tarybos sprendimą Jungtinių Tautų Nusiginklavimo reikalų biuras (JT NRB) toliau teikė paramą Tarptautinių techninių gairių dėl šaudmenų (IATG) įgyvendinimui, visų pirma Afrikoje ir Lotynų Amerikoje. Šioje srityje 2014 m. balandžio 14–17 d. Nairobyje (Kenija) JT NRB kartu su Regioniniu taikos ir nusiginklavimo Afrikoje centru (UNREC) surengė Pietų ir Rytų Afrikos šalims skirtus aukštesnio lygio mokymo kursus dėl IATG. Šie mokymo kursai dėl IATG buvo pirmieji tokio pobūdžio kursai, surengti Afrikoje pagal JT programą „SAFErGuard“.

Lotynų Amerikoje JT NRB kartu su Regioniniu taikos, nusiginklavimo ir plėtros Lotynų Amerikos ir Karibų jūros šalyse centru (UNLIREC) ir bendradarbiaudamas su Lotynų Amerikos taikos palaikymo mokymo centrų asociacija (ALCOPAZ) aukštesnio lygio mokymo kursus dėl IATG surengė 2014 m. kovo 24–28 d. Asunsjone (Paragvajus).

Abejų kursų metu buvo užtikrintas aukštas informavimo konkrečiais techniniais klausimais lygis. Po mokymo atliktuose įvertinimuose dalyviai nurodė keletą pagrindinių aspektų, kurie buvo akcentuoti kursų metu, įskaitant tai, kad skubiai reikia vykdyti reguliarius patalpų, kuriose laikomi sprogmenys, patikrinimus ir mažinti gaisro pavojų šaudmenų sandėliuose bei aplink juos. Be to, šiuo metu vienas iš dalyvių vykdo veiklą, kuria siekiama iš dalies pakeisti nacionalinę teisėsaugos politiką, kad ji būtų labiau suderinta su IATG.

Atrinktose Afrikos ir Lotynų Amerikos šalyse surengtiems aukštesnio lygio mokymo kursams papildyti buvo skirti darbo vietoje padedantys kuratoriai. Toge ir Liberijoje buvo surengti specializuoti mokymai vietoje, kurių metu vyko intensyvūs mažoms grupėms pritaikyti praktiniai seminarai, konkrečiai skirti politiką formuojantiems asmenims ir nacionalinėms valdžios institucijoms, siekiant spręsti įvairius jiems susirūpinimą keliančius klausimus. Monrovijoje (Liberija) buvo surengtas neoficialus vizitas į pagrindinį šaudmenų sandėlį. Buvo nustatyta, kad dauguma aukštesnio lygio mokymo kursuose pristatytų metodų ir procedūrų jau taikomi, tačiau ypač daug dėmesio turėtų būti skirta tam, kad ir toliau būtų laikomasi šios praktikos, kai ateityje didės dabartinės nacionalinės atsargos. Lotynų Amerikoje buvo atlikti šeši Paragvajaus šaudmenų ir ginklų saugojimo objektų techniniai įvertinimai. Šie įvertinimai buvo atlikti naudojantis IATG rizikos mažinimo kontroliniu sąrašu. Remiantis kiekviename objekte atliktais įvertinimais nacionalinėms valdžios institucijoms buvo rekomenduotos konkrečios priemonės, kaip užtikrinti saugesnį ir patikimesnį šaudmenų atsargų valdymą ir IATG standartų laikymąsi. Be to, Limoje (Peru) JT NRB kartu su UNLIREC nacionalinėms valdžios institucijoms surengė intensyvų konkrečiai šaliai skirtą trijų dienų praktinį seminarą konkrečiais IATG klausimais. Anksčiau nacionalinėms valdžios institucijoms nebuvo surengti tokie konkretūs mokymai šaudmenų atsargų valdymo tarptautinių standartų srityje, todėl šis praktinis seminaras užpildė valdžios institucijų mokymo programos spragą.

Galiausiai, 2014 m. balandžio 29–30 d. Niujorke JT centrinėje būstinėje buvo surengtas JT programos „SAFErGuard“ Techninės peržiūros tarybos ir Strateginio koordinavimo grupės inauguracinis posėdis dėl Tarptautinių techninių gairių dėl šaudmenų (IATG) įgyvendinimo. Šiame inauguraciniame posėdyje pirmą kartą susitiko JT programos „SAFErGuard“ Techninės peržiūros taryba, pagrindiniai suinteresuotieji subjektai ir IATG įgyvendinantys partneriai. Gaires įgyvendinantys partneriai aptarė savo patirtį taikant IATG po konfliktų, pavyzdžiui, Libijoje, Malyje ir Pietų Sudane.

Be to, vis daugiau dėmesio IATG skiria NATO šalys, o vienas iš JT Saugumo Tarybos ekspertų grupės Korėjos Liaudies Demokratinės Respublikos klausimais ekspertų taip pat nurodė, kad siekiant užtikrinti Saugumo Tarybos ginklų embargo vykdymą reikia pagal JT programą „SAFErGuard“ padėti šalims uždrausti pavojingas konfiskuotas prekes. Karštų ir įtemptų diskusijų metu paaiškėjo, kad ES remiama JT programa „SAFErGuard“ ir IATG jau žinomos daugelyje šalių ir kad jomis vis labiau domisi atitinkami JT organai ir tarptautinės bei regioninės organizacijos.

b) Sutartis dėl prekybos ginklais

ES labai palankiai vertina tai, kad 2013 m. buvo sėkmingai priimta Sutartis dėl prekybos ginklais (SPG), ir yra tvirtai įsitikinusi, kad plačiai ir veiksmingai įgyvendinant SPG ji gali padaryti didelį poveikį siekiant užtikrinti didesnį su teisėtais tarptautiniais ginklų perdavimais susijusį atsakingumą bei skaidrumą ir kovojant su neteisėta ar nereguliuojama prekyba įprastiniais ginklais. Siekdama šio tikslo ES ketina remti visuotinį Sutarties taikymą ir visišką bei veiksmingą įgyvendinimą, ir atsižvelgdama į šiuos uždavinius 2013 m. gruodžio 16 d. priėmė Tarybos sprendimą 2013/768/BUSP (4) dėl ES veiklos remiant SPG įgyvendinimą. Pagal šį Tarybos sprendimą bus skiriamas didelis finansavimas SPG remti ir ES bus suteikta svarbių diplomatinių svertų vykdant veiklą su trečiosiomis šalimis prisijungimo prie SPG srityje. Šį Tarybos sprendimą pradėta įgyvendinti 2014 m. pirmąjį pusmetį; jį įgyvendinanti agentūra yra Vokietijos federalinė ekonomikos ir eksporto kontrolės tarnyba (BAFA). Šiuo metu vykdoma pirmųjų šalių paramos gavėjų atranka, atsižvelgiant į jų prašymus.

ŠLG įtraukimas į Sutarties dėl prekybos ginklais taikymo sritį buvo svarbus žingsnis, o griežtesnė ŠLG teisėto tarptautinio perdavimo kontrolė taikant, pavyzdžiui, griežtesnę galutinių naudotojų kontrolę ir garantijas, taip pat įgyvendinant nukreipimo sušvelninimo priemones gali padėti dar labiau sumažinti riziką, kad ŠLG bus nukreipti į nelegalią rinką. Taigi SPG taip pat papildys ir sustiprins kitus atitinkamus JT dokumentus, pavyzdžiui, veiksmų programą ir Protokolą prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais (Šaunamųjų ginklų protokolą).

Nuo 2013 m. birželio 3 d., kai SPG buvo pateikta pasirašyti, ją pasirašė visos ES valstybės narės, o iki ataskaitinio laikotarpio pabaigos, 2014 m. birželio 30 d., 21 ES valstybė narė deponavo savo ratifikavimo dokumentus; taip jos labai prisidėjo prie to, kad būtų pasiekta prie 50 ratifikavimo dokumentų, kurių reikia, kad dokumentas įsigaliotų, riba. Tikimasi, kad kitos ES valstybės narės savo ratifikavimo dokumentus deponuos netrukus, kadangi jų nacionalinės ratifikavimo procedūros yra jau gerokai pasistūmėjusios. Ataskaitiniu laikotarpiu ES valstybės narės bendradarbiavo BUSP srityje, kad nustatytų bendrus interesus, į kuriuos būtų atsižvelgta rengiantis pirmajai SPG Šalių konferencijai, kuri turėtų įvykti 2015 m., ir bendrai vertinama, kad šios konferencijos sėkmė yra itin svarbi siekiant išlaikyti su SPG procesu susijusį politinį postūmį.

c) Jungtinių Tautų konvencijos prieš tarptautinį organizuotą nusikalstamumą Protokolo prieš neteisėtą šaunamųjų ginklų gamybą ir prekybą jais įgyvendinimas

2014 m. vasario 11 d. Tarybai priėmus Sprendimą dėl Protokolo prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais (Šaunamųjų ginklų protokolo), papildančio JT konvenciją prieš tarptautinį organizuotą nusikalstamumą, sudarymo, JT Šaunamųjų ginklų protokolas įsigaliojo 2014 m. balandžio 3 d.

Pagal priemonės, kuria prisidedama prie stabilumo ir taikos, kuria atsižvelgiama į pasaulines ir tarpregionines grėsmes, (anksčiau vadintos stabilumo priemone), ilgalaikį komponentą nuo 2011 m. kovo mėn. vykdomas Jungtinių Tautų Narkotikų kontrolės ir nusikalstamumo prevencijos biuro (UNODC) įgyvendinamas projektas, kuriuo siekiama užkirsti kelią neteisėtai tarptautinei prekybai šaunamaisiais ginklais bei su ja kovoti ir šiuo tikslu propaguoti Šaunamųjų ginklų protokolo ratifikavimą ir įgyvendinimą. Projekto geografinė taikymo sritis apima Vakarų Afriką (Beniną, Burkina Fasą, Gambiją, Ganą, Malį, Mauritaniją, Senegalą ir Togą) ir Pietų Ameriką (Argentiną, Boliviją, Braziliją, Čilę, Paragvajų ir Urugvajų). 2014 m. pirmąjį pusmetį UNODC toliau teikė šalims, kuriose vykdomas projektas, konkrečiai pritaikytą paramą teisėkūros srityje, kad padėtų joms iš dalies pakeisti nacionalinės teisės aktus dėl Šaunamųjų ginklų protokolo nuostatų įgyvendinimo arba priimti naujus teisės aktus. Vienas iš rezultatų – Bolivija priėmė naujus teisės aktus dėl šaunamųjų ginklų, kuriuose atsižvelgta į daugumą UNODC rekomendacijų. Į projektą taip pat įtraukta gebėjimų stiprinimo veikla, įskaitant mokomuosius seminarus baudžiamosios teisenos specialistams iš penkių šalių, kuriose vykdomas projektas, dėl prekybos šaunamaisiais ginklais tyrimo ir patraukimo baudžiamojon atsakomybėn už ją; šių seminarų metu taip pat buvo aptariami įvairūs su žmogaus teisių apsaugos priemonėmis susiję klausimai. Atsižvelgiant į Benino valdžios institucijų poreikius, glaudžiai bendradarbiaujant su JT NRB regioniniu biuru buvo skirtas ženklinimo prietaisas. Be to, buvo tęsiamas bendradarbiavimas su pilietinės visuomenės organizacijomis, ne tik įtraukiant jas į paramos teisėkūros srityje teikimo veiklą, bet ir rengiant specialius NVO skirtus mokymo modulius. UNODC taip pat toliau rinko duomenis apie konfiskuotus šaunamuosius ginklus, jų dalis ir komponentus bei šaudmenis atlikdamas prekybos šaunamaisiais ginklais tyrimą, kuris buvo pradėtas 2013 m. pabaigoje. Šio tyrimo tikslas – geriau suprasti prekybos šaunamaisiais ginklais problemą, atskleisti galimus neteisėtos prekybos šaunamaisiais ginklais maršrutus ir nustatyti naujas ar atsirandančias prekybos šaunamaisiais ginklais tendencijas, taip pat nustatyti tokio reiškinio vidaus sąsajas bei tarptautinį pobūdį. Projektas buvo pratęstas be papildomų išlaidų ir bus vykdomas iki 2015 m. kovo mėn.

Pagal priemonės, kuria prisidedama prie stabilumo ir taikos, ilgalaikį komponentą ES taip pat toliau teikė finansinę paramą Interpolui dingusių, pavogtų šaunamųjų ginklų ir šaunamųjų ginklų, kuriais neteisėtai prekiaujama ir kurie neteisėtai gabenami, susekimo ir stebėjimo duomenų bazės (iARMS), naudojamos per Interpolo I-24/7 sistemą, kūrimui ir diegimui, kad būtų sudarytos palankesnės sąlygos keitimuisi informacija regionuose bei tarp jų ir teisėsaugos agentūrų bendradarbiavimui atliekant tyrimą. Po sėkmingo sistemos sukūrimo ir bandymo ciklo projekto pirmame etape (2011–2012 m.), nuo 2013 m. sausio mėn. vykdomas projekto antras etapas, kuriuo pradėtas sistemos visuotinis diegimas. Dvejų metų trukmės antro etapo (2013–2014 m.) tikslas – padidinti sistemos funkcionalumą ir sudaryti galimybę iARMS naudotis visoms 190 Interpolo narių. Projekte taip pat numatytos susijusios gebėjimų stiprinimo, mokymo ir kriminalinės žvalgybos paslaugos kovos su nusikalstamumu, susijusiu su šaunamaisiais ginklais, srityje. 2014 m. pirmąjį pusmetį šalių, kurios nusprendė naudotis iARMS, skaičius išaugo nuo 107 iki 124, o kalbant apie galimybę naudotis šia sistema, šių metų antrąjį ketvirtį užregistruotas vis didėjantis susidomėjimas, visų pirma susekimo prašymais. Su duomenų įvesčių skaičiaus didėjimu susijusios problemos vis dar neišspręstos, kadangi šiuo metu iARMS yra daugiau kaip 300 000 įrašų; kad išspręstų šį klausimą, Interpolas suintensyvino informavimo veiklą, pavyzdžiui, dalyvaudamas penktajame kas dvejus metus vykstančiame valstybių susitikime JT veiksmų programos dėl šaulių ginklų, derindamas ją su tiksliniais mokomaisiais seminarais. Šiuo tikslu 2014 m. sausio–birželio mėn. buvo surengti šešeri iARMS mokymo kursai (penkeri iš jų – regioninio pobūdžio), skirti 46 šalims, visų pirma Afrikos ir Europos šalims. Trečią etapą numatyta pradėti vykdyti 2015 m., siekiant, kad būtų įtvirtinti pirmųjų dviejų etapų pasiekimai, skatinama naudotis iARMS pasauliniu mastu ir išnaudota sinergija su susijusiomis sistemomis ES ir kitur.

2014 m. pirmąjį pusmetį Komisija pradėjo įgyvendinti 2013 m. spalio 21 d. priimtame Komunikate „Šaunamieji ginklai ir ES vidaus saugumas. Piliečių apsauga ir kova su neteisėta prekyba“ (5) išdėstytas nuostatas. Visų pirma Komisija šiuo metu rengia atitinkamą 2015 m. Šaunamųjų ginklų dokumentų rinkinį, į kurį galbūt bus įtraukti pasiūlymai dėl teisėkūros procedūra priimamų aktų – pirma, dėl šaunamųjų ginklų dezaktyvavimo ir ženklinimo procedūrų ir, antra, dėl baudžiamųjų sankcijų už neteisėtą prekybą šaunamaisiais ginklais suderinimo. Užbaigti du parengiamieji tyrimai dėl ES teisės aktų peržiūros, kurie bus paskelbti 2014 m. rugsėjo mėn. Kovos su neteisėta prekyba šaunamaisiais ginklais ekspertų grupė, sukurta siekiant užtikrinti ES vidaus saugumą, susitiko du kartus, kad pateiktų svarbių pasiūlymų dėl politikos prioritetų ir bendro dviejų parengiamųjų tyrimų turinio.

Šiuo metu įgyvendinamas 2013 m. gruodžio mėn. Tarybos priimtas ES 2014–2017 m. veiksmų planas dėl šaunamųjų ginklų. Jungtinė Karalystė vadovauja pirmajai bendrai greitojo pristatymo patikrinimų operacijai. Europolas atlieka darbą, susijusį su konkrečia iniciatyva, kuria siekiama skatinti išsamesnes šios rūšies nusikaltimų analizes, įskaitant atitinkamų duomenų rinkimą. Europos policijos koledžas pradėjo įgyvendinti pirmąją mokymo programą šaunamųjų ginklų srityje.

Vykdydama numatytą 2014 m. antrojo pusmečio veiklą, 2014 m. spalio 23 d. Komisija surengs ES ir Vakarų Balkanų šaunamųjų ginklų ekspertų jungtinio komiteto susitikimą, skirtą ES ir Vakarų Balkanų operatyviniam veiksmų planui dėl kovos su neteisėta prekyba šaunamaisiais ginklais aptarti. 2014 m. spalio 24 d. Komisija surengs aukšto lygio grupės susitikimą tema „Šaunamųjų ginklų strategija. Padėtis po vienų metų“, kurio metu specialistai ir politiką formuojantys asmenys įvertins įvairias pagal 2013 m. komunikatą dėl šaunamųjų ginklų įgyvendinamas iniciatyvas ir nustatys politines bei praktines jų įgyvendinimo gaires.

d) Eksporto kontrolė

2014 m. pirmąjį pusmetį buvo toliau įgyvendinamas Tarybos sprendimas 2012/711/BUSP (6) dėl Sąjungos veiklos, kuria siekiama trečiosiose šalyse skatinti ginklų eksporto kontrolę ir Bendrojoje pozicijoje 2008/944/BUSP nustatytų principų bei kriterijų laikymąsi, rėmimo. Vokietijos federalinė ekonomikos ir eksporto kontrolės tarnyba (BAFA) tęsė informavimo apie ginklų eksporto kontrolę veiklą ir 2014 m. gegužės mėn. Tiranoje (Albanija) surengė regioninį seminarą Pietryčių Europos šalims. Be to, buvo surengti du teisinės peržiūros praktiniai seminarai Juodkalnijoje (2014 m. kovo mėn.) ir Gruzijoje (2014 m. gegužės mėn.) siekiant padėti šioms valstybėms peržiūrėti jų eksporto kontrolės teisės aktų projektus. Gruzijoje atlikus teisinę peržiūrą, 2014 m. gegužės mėn. įvyko darbuotojų mainai. Be to, ataskaitiniu laikotarpiu buvo surengti trys mokomieji vizitai – du buvo skirti Rytų partnerystės šalių partnerių pareigūnams (jie įvyko 2014 m. sausio mėn. Čekijoje ir 2014 m. balandžio mėn. Bulgarijoje) ir vienas buvo skirtas pietinių kaimyninių šalių pareigūnams (jis įvyko 2014 m. balandžio mėn. Prancūzijoje). Galiausiai, 2014 m. kovo mėn. Briuselyje įvyko renginys, skirtas pagal Tarybos sprendimą 2012/711/BUSP (taip pat pagal ES informavimo apie dvejopo naudojimo prekių eksporto kontrolę programą) vykdomos informavimo veiklos laikotarpio vidurio įvertinimui.

II.2. ŠLG klausimai palaikant politinius dialogus su trečiosiomis šalimis ir bendradarbiaujant su regioninėmis organizacijomis; nuostatos dėl ŠLG

ŠLG klausimai buvo įtraukti į kelių ES reguliarių politinių dialogų su trečiosiomis šalimis darbotvarkes ir keliami bendradarbiaujant su regioninėmis organizacijomis. Ataskaitiniu laikotarpiu ES pagrindinis patarėjas ir specialusis pasiuntinys ginklų neplatinimo ir nusiginklavimo klausimais surengė politinio dialogo susitikimus ginklų neplatinimo ir nusiginklavimo klausimais su Rusija, JAV, Japonija ir Argentina. Jis pradėjo dialogus ginklų neplatinimo ir nusiginklavimo klausimais su Indija (gegužės 16 d., Naujasis Delis) ir Pakistanu (birželio 16 d., Islamabadas). Taip pat jis surengė kelias kitas dvišales konsultacijas su įvairiais subjektais, kurios, be kita ko, vyko svarbių renginių metu, pavyzdžiui, per G8 ginklų neplatinimo direktorių grupės susitikimą Sankt Peterburge (su Japonija), per Sutarties dėl branduolinio ginklo neplatinimo 2014 m. parengiamojo komiteto posėdį Niujorke (su JAV, Japonija, Kinija, Egiptu, Norvegija, Šveicarija, Arabų Valstybių Lyga, JT NRB), taip pat su Indonezija (2014 m. gegužės mėn., Džakarta).

Vadovaujantis 2008 m. gruodžio mėn. priimtomis Tarybos išvadomis dėl nuostatos dėl šaulių ir lengvųjų ginklų įtraukimo į ES ir trečiųjų šalių susitarimus, buvo vedamos tolesnės derybos, visų pirma su Brunėjumi, Japonija, Kazachstanu ir Malaizija, dėl nuostatų dėl ŠLG įtraukimo į atitinkamus susitarimus., inter alia, šiomis derybomis veiksmingai prisidedama prie informuotumo apie ES politiką ŠLG srityje didinimo; jos yra forumas, kuriame didinamas atitinkamų pozicijų tarpusavio supratimas, nustatomos galimos būsimo bendradarbiavimo sritys, o šalys partnerės skatinamos daryti realią pažangą veiksmingai įgyvendinant atitinkamus ŠLG kontrolės tarptautinius dokumentus.

II.3. Speciali ES parama projektams, skiriama trečiosioms šalims ir regioninėms organizacijoms

a) Vakarų Balkanai

I. 2013 m. gruodžio 9 d. Taryba priėmė Sprendimą 2013/730/BUSP (7) dėl paramos SEESAC (Pietryčių ir Rytų Europos ŠLG kontrolės tarpininkavimo mechanizmo) nusiginklavimo ir ginklų kontrolės veiklai Pietryčių Europoje, grindžiamą darbu, kurį SEESAC užbaigė 2010–2012 m. laikotarpiu pagal Tarybos sprendimą 2010/179/BUSP (8). Tarybos sprendimas skirtas veiklai Albanijoje, Bosnijoje ir Hercegovinoje, buvusiojoje Jugoslavijos Respublikoje Makedonijoje, Kosove (9), Moldovos Respublikoje, Juodkalnijoje ir Serbijoje remti., inter alia, tai padės toliau didinti atsargų saugumą, naikinti ŠLG ir jų šaudmenis, gerinti ŠLG ženklinimą ir susekimą, skatinti glaudesnį regioninį bendradarbiavimą ŠLG klausimais, taip pat remti neteisėtų ŠLG, kuriuos turi Pietryčių Europos šalių gyventojai, rinkimą. Visu mastu Tarybos sprendimas pradėtas įgyvendinti 2014 m. sausio mėn. Kad būtų padidintas atsargų saugumas, 2014 m. pirmąjį pusmetį SEESAC pradėjo vykdyti parengiamąją veiklą Bosnijoje ir Hercegovinoje, Kosove (10), Moldovoje, Juodkalnijoje ir buvusiojoje Jugoslavijos Respublikoje Makedonijoje. Jau vyksta Kosovo (11) Vidaus reikalų ministerijos ŠLG ir šaudmenų saugyklos rekonstrukcija ir baigtas sutarčių sudarymo procesas, taip pat pradėta tobulinti Juodkalnijos Gynybos ministerijos Brezoviko šaudmenų saugyklos saugumo infrastruktūra. Be to, SEESAC sudarė palankesnes sąlygas konsultacijoms dėl kursų ir metodikos, būtinų rengiant regioninio atsargų valdymo mokymus. ŠLG ir jų šaudmenų sunaikinimo srityje SEESAC koordinavo daugiau kaip 1 200 vienetų ŠLG sunaikinimą Bosnijoje ir Hercegovinoje 2014 m. birželio 30 d. Be to, SEESAC sudarė palankesnes sąlygas viso regiono lygiu koordinuojamam ginklų sunaikinimui Vakarų Balkanuose liepos 9 d. tarptautinės šautuvų sunaikinimo dienos proga; visame regione buvo sunaikinta daugiau kaip 5 000 vienetų ŠLG. ŠLG ženklinimui ir susekimui gerinti SEESAC tariasi su atitinkamais savo partneriais Albanijoje, Bosnijoje ir Hercegovinoje, Kosove (12), Serbijoje ir buvusiojoje Jugoslavijos Respublikoje Makedonijoje, kad patvirtintų įrangos, kurios reikia atitinkamoms institucijoms, technines specifikacijas. Tarybos sprendimu SEESAC taip pat suteikti įgaliojimai sudaryti palankesnes sąlygas regioninio šaunamųjų ginklų ekspertų tinklo (SEEFEN) sukūrimui. 2014 m. gegužės mėn. visų projektų paramos gavėjų policijos direktoratų, finansų ministerijų muitinės administracijų ir prokuratūrų vadovams buvo nusiųsti kvietimai ir susijęs aiškinamasis raštas, o pirmasis SEEFEN susitikimas bus surengtas rugsėjo 23–24 d. Duresyje (Albanija). SEEFEN nariams keistis informacija padės internetinė dalijimosi žiniomis platforma, kurią šiuo metu kuria SEESAC. SEESAC taip pat skatina regioninį bendradarbiavimą ir keitimąsi informacija didinant nacionalinių ŠLG komisijų pajėgumą; 2014 m. buvo surengti du jų oficialūs susitikimai, vienas – Belgrade (Serbija), kitas – Jahorinoje (Bosnija ir Hercegovina).

II. Buvo toliau įgyvendinamas tolesnis projektas pagal priemonės, kuria prisidedama prie stabilumo ir taikos (IcSP), reagavimo į krizes komponentą, daugiausia dėmesio skiriant asmenų ir vietos bendruomenių, kurie nukentėtų nuo atsitiktinių sprogimų šaudmenų saugojimo objektuose Bosnijoje ir Hercegovinoje, saugumo, saugos ir vystymosi perspektyvoms. Apskaičiuota, kad Bosnijoje ir Hercegovinoje yra daugiau kaip 24 000 tonų karinių šaudmenų atsargų, iš kurių daugiau kaip 17 000 tonų yra chemiškai nestabilios ir kelia didelę riziką, kad įvyks nekontroliuojamas sprogimas, dėl kurio galėtų žūti žmonės ir kuris taip pat gali padaryti neigiamą poveikį regionui. Bosnijos ir Hercegovinos Gynybos ministerija neturi pakankamai pajėgumų, gebėjimų ir finansinių išteklių užtikrinti, kad saugyklose būtų taikomi tinkami standartai, todėl ji pasikliauja ES ir tarptautine parama, kad būtų paspartinta nesprogusių sprogmenų ir nuo karo likusių sprogmenų šalinimo ir sunaikinimo veikla, taip pat užtikrintas geresnis atsargų saugumas. 2014 m. gegužės mėn. Bosniją ir Hercegoviną nusiaubę potvyniai sukėlė didelę civilinę ir humanitarinę krizę; įtariama, kad daugiau kaip 70 % nuo potvynių nukentėjusių vietovių yra minų, o dėl daugiau kaip 2 000 potvynio sukeltų nuošliaužų anksčiau neaptiktos minos pateko į potvynio vandenis ir upių pakrantes, todėl atsirado akivaizdus saugumo pavojus civiliams gyventojams. Bosnijos ir Hercegovinos kovos su minomis komitetas nurodė Gynybos ministerijai 4 mln. m2 plotą, iš kurio reikia pašalinti minas, kurių, įtariama, ten yra. 300 000 m2 iš šio ploto šiuo metu yra apsemti, o ministerija neturi pakankamai įrangos, kad galėtų veiksmingai reaguoti esant radikaliai pakitusioms minų saugumo sąlygoms. Jei nebus skubiai imtasi žemės darbų padėčiai ištaisyti, dėl gresiančių nuošliaužų aplink TROM karinių šaudmenų naikinimo objektą Dobojuje galėtų nekontroliuojamai sprogti apie 400 tonų jame saugomų nuo karo likusių sprogmenų ir kovinių šaudmenų. Nepaisant to, TROM objekte Dobojuje esančių karinių šaudmenų sunaikinimo planas dėl potvynių pakeistas nebuvo. Kad būtų paspartintos pašalinimo operacijos po potvynio ir pasirengta labiau ilgalaikiam atsigavimui, Komisija pasiūlė 20 procentų (767 000 EUR) padidinti pradinio projekto biudžeto (3,9 mln. EUR) finansavimą; JTVP tam pritarė po konsultacijų su Bosnijos ir Hercegovinos Gynybos ministerija. Be to, projekto įgyvendinimas bus pratęstas dar 12 mėnesių. Nauja veikla, kuri bus vykdoma šiuo laikotarpiu: didesnio pajėgumo teikimas Gynybos ministerijos 611 išminavimo darbuotojų vykdant skubias minų aptikimo ir šalinimo operacijas nuo potvynio nukentėjusiuose rajonuose, specialus mokymas kovos su minomis reagavimo veiksmams kritiškos padėties ir krizės atvejais: specialių giluminio aptikimo detektorių ir sunkiai prieinamoms vietovėms skirtų išminavimo prietaisų tiekimas, papildoma darbuotojų apsauga, palapinės, medicinos transporto priemonės, ženklinimo įranga ir skubūs žemės darbai padėčiai ištaisyti netoli TROM objekto Dobojuje, kad būtų pašalinta potvynio sukeltų nuošliaužų ant šaudmenų sunaikinimo objekto rizika.

b) ESBO regionas

2014 m. sausio 1 d. – birželio 30 d. laikotarpiu buvo toliau įgyvendinamas Tarybos sprendimas 2012/662/BUSP (13), kuriuo remiama neteisėtos prekybos ŠLG bei perteklinio jų kaupimo pavojaus Europos saugumo ir bendradarbiavimo organizacijos (ESBO) regione mažinimo veikla. Įprastinių ginklų ir šaudmenų atsargų sandėlių Baltarusijoje ir Kirgizijoje saugumo didinimo srityje buvo tęsiamas įgyvendinimo vietoje etapas, siekiant sukurti tvarias ir veiksmingas saugumo sistemas ir infrastruktūrą atrinktuose ŠLG saugojimo objektuose. Baltarusijoje beveik baigti visi darbai dideliame saugojimo arsenale, esančiame Gomelio priemiestyje, netoli valstybinės sienos su Ukraina. Oficialią atnaujinto objekto atidarymo ceremoniją planuojama surengti 2014 m. rudens pradžioje.

Kirgizijoje baigti rengti naujų ir atnaujintinų ŠLG ir įprastinių šaudmenų saugyklų Buzhume (Batkeno sritis), Koitaše (Čiu sritis) ir Gulčoje (Ošo sritis) projektai. Kadangi didelio seisminio aktyvumo regione reikia atlikti papildomus topografinius ir geologinius tyrimus, numatomi projektavimo ir statybos paslaugų viešųjų pirkimų terminai buvo pratęsti. Vienos naujos saugyklos statybą numatoma pradėti 2015 m. spalio mėn.

Surengus tarptautinį konkursą dėl specializuotos ŠLG naikinimo įrangos pirkimo, buvo nupirktos ir į Kirgiziją pristatytos specialios hidraulinės žirklės. Įranga bus įrengta, personalas bus apmokytas ir pertekliniai ŠLG bus sunaikinti užbaigus statybos/atnaujinimo darbus saugojimo objektuose.

Pasibaigus ŠLG ir šaudmenų elektroninės apskaitos specialios programinės įrangos bandomosios versijos pirminio testavimo suinteresuotose gynybos ministerijose laikotarpiui Bosnija ir Hercegovina, taip pat Juodkalnija, paprašė pratęsti testavimą, o Kirgizija, Moldovos Respublika ir Tadžikistanas pateikė nacionalinius techninius reikalavimus dėl programinės įrangos pritaikymo jų konkretiems poreikiams. Albanija, Serbija ir Kazachstanas informavo, kad nusprendė naudoti savo nacionalines apskaitos sistemas. Galiausiai, buvo tęsiamos konsultacijos su kitomis ESBO dalyvaujančiomis valstybėmis, kurios gali būti suinteresuotos naudoti programinę įrangą, be kita ko, neseniai su Ukraina.

c) Afrika

I. 2014 m. pirmąjį pusmetį Tarybos sprendimo 2012/121/BUSP (14) dėl veiklos, kuria skatinamas ES, Kinijos ir Afrikos dialogas ir bendradarbiavimas įprastinės ginkluotės kontrolės srityje, rėmimo įgyvendinimas toliau padėjo didinti informuotumą ir palaikyti Kinijos, ES ir Afrikos valstybių pilietinės visuomenės, pramonės ir Vyriausybių atstovų išsamų dialogą kovos su neteisėta prekyba ŠLG ir pertekliniu jų kaupimu Rytų Afrikoje ir SPG proceso klausimais. Kovo 18 d. organizacija „SAFErworld“, Kinijos ginklų kontrolės ir nusiginklavimo asociacija (CACDA) ir Afrikos taikos forumas Pekine surengė bendrą seminarą tema „Parama taikai ir saugumui Afrikoje. Bendradarbiavimo veiksmai kovojant su neteisėtais šaulių ir lengvaisiais ginklais bei šaudmenimis“, kuriame dalyvavo daugiau kaip 60 dalyvių. Susitikimas buvo surengtas globojant jungtinei Afrikos, ES ir Kinijos ekspertų darbo grupei. Jame pavyko susitarti dėl išsamesnio Afrikos ir ES valstybių narių diplomatų, Regioninio kovos su šaulių ir lengvųjų ginklų platinimu Didžiųjų ežerų regione ir Somalio pusiasalyje centro (RECSA) direktoriaus ir Kinijos valdžios institucijų dialogo ir geresnio politikos koordinavimo praktinių veiksmų sprendžiant neteisėtų ŠLG ir šaudmenų problemą Rytų Afrikoje. Šio seminaro metu vyresniųjų Afrikos ginklų kontrolės pareigūnų ir ekspertų delegacija susitiko su Kinijos Užsienio reikalų ministerijos Afrikos reikalų departamento atstovais, taip pat su Tanzanijos ambasadoriumi Pekine. Po vizito visų pirma buvo sukurta RECSA valstybių narių ambasadorių Pekine grupė. Tikimasi, kad dėl šios iniciatyvos su ŠLG Rytų Afrikoje susiję klausimai taps svarbesniais Kinijos pareigūnų darbotvarkės punktais. Gegužės 6 d. organizacija „SAFErworld“, Afrikos taikos forumas ir CACDA surengė regioninę konferenciją Nairobyje tema „Pajėgumų ir bendradarbiavimo stiprinimas sprendžiant neteisėtų ŠLG ir šaudmenų problemą Rytų Afrikoje“. Renginyje dalyvavo daugiau nei 50 Kinijos, Afrikos ir Europos diplomatų, pareigūnų, mokslininkų ir ekspertų. Susitikime pavyko aiškiau sutelkti dėmesį į praktines iniciatyvas, kuriomis remiamas Nairobio protokolas dėl ŠLG prevencijos, kontrolės ir mažinimo Rytų Afrikoje ir padedama jį įgyvendinti. Konferencijos metu Kinijos pareigūnų ir ekspertų delegacija surengė konsultacijas su svarbiausiais Kenijos suinteresuotaisiais subjektais ir RECSA sekretoriatu. Kiti ekspertų darbo grupės susitikimai ataskaitiniu laikotarpiu buvo, be kita ko, susitikimas su ekspertų darbo grupės Kinijos nariais Pekine sausio mėn., kuriame buvo aptarta ekspertų darbo grupės einamoji ir planuojama veikla ir būsimas finansavimas, ekspertų darbo grupės Afrikos narių vizitas Pekine vasario mėn., dvišalis susitikimas su ES delegacija Kinijoje sausio ir vasario mėn., ekspertų darbo grupės narių ir patarėjų mokomasis vizitas Kenijoje gegužės mėn. ir ekspertų darbo grupės Afrikos narių ir Pekine esančių Afrikos šalių ambasadų susitikimai gegužės mėn. Be to, buvo surengti įvadiniai kursai Kenijos nacionaliniam ryšių punktui ŠLG klausimais (balandžio mėn.) ir Ugandos nacionaliniam ryšių punktui ŠLG klausimais (balandžio–birželio mėn.). Be to, ekspertų darbo grupės prašymu subjektas „Conflict Armament Research“ sausio 17–26 d. atliko trijų Mogadiše (Somalis) esančių ginklų ir šaudmenų saugojimo objektų išsamią fizinio saugumo ir atsargų valdymo peržiūrą. Šios ataskaitos išvadomis siekiama padėti Somalio Federalinei Vyriausybei gauti tarptautinę pagalbą fizinio saugumo ir atsargų valdymo infrastruktūros statybai ar rekonstrukcijai. Galiausiai, buvo paskelbtos dvi mokslinių tyrimų ataskaitos; pirmosios ataskaitos tema – „Kinija ir Sutartis dėl prekybos ginklais. Perspektyvos ir iššūkiai“, o antrojoje daugiausia dėmesio skiriama ŠLG platinimui Afrikoje ir įvertinamas esamų su ŠLG susijusių veiksmų efektyvumas. Abi ataskaitos platinamos daugiau kaip 500 pilietinės visuomenės subjektų, pareigūnų, politiką formuojančių asmenų ir politikų Kinijoje, ES ir Afrikoje.

II. Naudodama finansavimą, skiriamą pagal priemonės, kuria prisidedama prie stabilumo ir taikos (IcSP), ilgalaikį komponentą, ES toliau įgyvendino projektą, kuriuo remiama kova su neteisėtu šaunamųjų ginklų ir šaudmenų kaupimu ir prekyba jais Afrikoje, pasitelkdama Nairobyje esantį Regioninį kovos su šaulių ir lengvųjų ginklų platinimu Didžiųjų ežerų regione ir Somalio pusiasalyje centrą (RECSA). Šis projektas padeda įgyvendinti bendros Afrikos ir ES strategijos taikos ir saugumo komponentą. Po projekto pirmojo etapo, kuris pasibaigė 2013 m. birželio mėn. ir kurio metu buvo remiamos, inter alia, kelių Rytų Afrikos šalių institucinės struktūros ir teisėkūros gebėjimai, 2013 m. liepos mėn. prasidėjo antrasis jo etapas, kurio tikslas – didinti Afrikos šalių pajėgumus veiksmingai įgyvendinti ir koordinuoti savo pastangas kovoti su neteisėtų ŠLG platinimu ir prekyba jais. 2014 m. pirmąjį pusmetį įgyvendinant projektą buvo toliau remiama veikla, kuria skatinama sukurti Afrikos žemyno policijos vadų koordinavimo organą (AFRIPOL), taip pat vykdyta įvairi RECSA institucinės struktūros tobulinimo veikla siekiant didinti jo veiklos efektyvumą. Be to, RECSA derino veiklą su atitinkamomis regioninėmis organizacijomis remiant jungtinės darbo grupės Mano upės iniciatyvą siekiant planuoti ir vykdyti jungtinę operaciją palei šią upę esančiose šalyse, taip pat teikė techninę pagalbą ir saugumo įrangą Tanganikos koridoriaus jungtinės darbo grupės veiklai stiprinti. Praeitų metų pabaigoje perdavus septynis elektroninius ženklinimo prietaisus Liberijai, Maliui, Gvinėjai ir Pietų Sudanui, atitinkamoms nacionalinėms valdžios institucijoms surengti tolesni mokymai. Atsargų saugumo srityje pagal projektą buvo teikiama parama Ruandos valdžios institucijoms vertinimui atlikti ir galimai ginklų sandėlio statybai; po to buvo surengtas mokomasis seminaras. Buvo dėta daug pastangų informuotumui didinti, be kita ko, surengus papildomą RECSA renginį penktajame kas dvejus metus vykstančiame valstybių susitikime JT veiksmų programos klausimais.

III. 2013 m. birželio 24 d. Taryba priėmė Sprendimą 2013/320/BUSP (15), kad būtų suteikta iki 5 mln. EUR ES paramos siekiant padėti Libijos valdžios institucijoms atlikti užduotį – užtikrinti jų turimų gausių įprastinių ginklų ir šaudmenų atsargų apsaugą. ES siūlo šią paramą, kad padėtų atsakingoms Libijos valdžios institucijoms užkirsti kelią tolesniam nekontroliuojamam įprastinių ginklų ir šaudmenų plitimui, dėl kurio toliau intensyvėja nesaugi padėtis Libijoje, jos kaimyninėse šalyse ir platesniame regione. Parengtu projektu pripažįstama sudėtinga politinė padėtis ir dėl to kylantys sunkumai Libijoje, taip pat būtinybė užtikrinti nacionalinę atsakomybę ir vietos partnerių įgalėjimą. Planuojama projekto trukmė yra penkeri metai. Pagal Tarybos sprendimą teikiama parama įgyvendinamas ES išsamus požiūris, pagal kurį siekiama remti perėjimo prie demokratijos, tvarios taikos bei saugumo Libijoje procesą. Tarybos sprendimu papildomos ES pasienio pagalbos misijos Libijoje pastangos siekiant trumpuoju laikotarpiu plėtoti Libijos pajėgumus, kad būtų padidintas Libijos sausumos, jūrų ir oro sienų saugumas, o ilguoju laikotarpiu – parengti platesnio pobūdžio integruoto sienų valdymo (IBM) strategiją. Tai įgyvendina Vokietijos tarptautinio bendradarbiavimo agentūra GIZ. Ataskaitiniu laikotarpiu Libijos Gynybos ministerijos Ginklų ir šaudmenų departamento pareigūnams buvo surengti šaudmenų valdymo įvadiniai kursai. Dalyviai buvo mokomi šaudmenų valdymo pagrindų, įskaitant Tarptautinių techninių gairių dėl šaudmenų (IATG) įgyvendinimą. Be to, Gynybos ministerijos teritorijoje Tripolyje buvo įrengta mokomoji zona atvirame ore, naudojama šaudmenų saugojimo praktiniam mokymui, o keletas uždarose patalpose esančių mokymo objektų šiuo metu atnaujinami. GIZ taip pat padeda rengti fizinio saugumo ir atsargų valdymo mokymo sistemą, derindama veiklą su Jungtinių Tautų paramos misija Libijoje (UNSMIL) ir kitais partneriais. Kad padėtų Libijos valdžios institucijoms rekonstruoti šaudmenų saugojimo vietas ir užtikrinti jų saugumo valdymą, GIZ rengia sutartį su Danijos išminavimo grupe ir vietos pilietinės visuomenės organizacija (3F) dėl 21 kovinio užtaiso sunaikinimo ir 600 000 kvadratinių metrų teritorijos išvalymo buvusiame šaudmenų saugojimo objekte Souq El Ahad ir aplink jį, o su subjektu „Sterling International Group“ rengiama kita sutartis dėl teritorijos aplink Al Wathiyah esantį šaudmenų saugojimo objektą išvalymo. Galiausiai, su organizacija „DanChurchAid“ (DCA) buvo pasirašyta sutartis dėl šaunamųjų ginklų spynų ir ginklų spintų pirkimo ir platinimo Misratoje, remiant ŠLG valdymo veiklą, finansuojamą pagal ES priemonę, kuria prisidedama prie stabilumo ir taikos (žr. toliau). 2014 m. balandžio mėn. pradėta ir 2014 m. gegužės mėn. baigta platinti 4 800 gaidukų spynų; DCA, bendradarbiaudama su Libijos Raudonojo pusmėnulio savanoriais, surengė 13 platinimo renginių. 2014 m. gegužės mėn. šešiuose platinimo renginiuose išplatinta 500 šaunamųjų ginklų laikymo dėžių. Ataskaitinio laikotarpio pabaigoje teko atidėti kelių pagal šį Tarybos sprendimą įgyvendinamų projektų vykdymą, visų pirma dėl blogėjančios saugumo padėties šalyje.

IV. Be to, nuo 2012 m. rugsėjo mėn. pagal bendrą organizacijos „DanChurchAid“ (DCA) ir Danijos pabėgėlių reikalų tarybos (DRC) projektą, finansuojamą pagal priemonės, kuria prisidedama prie stabilumo ir taikos, reagavimo į krizes komponentą, Libijos civiliai gyventojai šviečiami su ŠLG susijusios rizikos klausimais. Juo siekiama padėti sumažinti su ŠLG susijusių nelaimingų atsitikimų ir šių ginklų pastebimumo viešumoje atvejų skaičių. Be to, DCA kartu su vietos valdžios institucijomis propaguoja saugaus ŠLG valdymo politiką siekiant padėti užkirsti kelią ginkluotam smurtui. Iki šiol, be kita ko, vykdyta tokia veikla: psichologinės ir socialinės paramos teikimas 28 Misratos rajono mokyklose, išminavimo veikla Tripolio rajone (96 800 m2) ir 11 mokymo kursų organizavimas vidaus reikalų ir gynybos ministerijoms. Pietinėje Sabhos dalyje buvo pasirašytas susitarimas surengti mokymą sprogmenų nukenksminimo specialistams; 2 452 asmenys iš migrantų bendruomenių, priešgaisrinių tarnybų ir mokyklų buvo mokomi su minomis susijusios rizikos klausimais. Patariamosios minų klausimų grupės išminavimo veiklai remti kaip dalis šio paketo buvo nupirktas šarvuotas sprogmenims nukenksminti skirtas ekskavatorius. Buvo pasamdytas patyręs specialistas ir nacionaliniai darbuotojai buvo išmokyti valdyti šią mašiną. Patariamoji minų klausimų grupė padėjo pašalinti dvidešimt septynias 250 kg masės bombas, dvylika 500 kg masės bombų, 57 raketas ir daugiau nei 2 000 sviedinių ir minosvaidžio sviedinių Zintano rajone. 2014 m. sausio mėn. buvo pradėta veikla pagal kitą projektą, kurį taip pat įgyvendina Patariamoji minų klausimų grupė, siekiant padėti dar labiau sumažinti nuo karo likusių sprogmenų keliamą grėsmę žmonėms ir veiksmingiau užtikrinti bendruomenių, kurios susiduria su nuo karo likusiais sprogmenimis ir ŠLG, saugią praktiką ir elgesį. Konkrečiau, jame daugiausia dėmesio skiriama i) mokymui rizikos klausimais, kad būtų veiksmingiau užtikrinta vietos bendruomenių, kurios susiduria su nuo karo likusiais sprogmenimis ir šaulių bei lengvaisiais ginklais, saugi praktika ir elgesys ir ii) nacionalinių gebėjimų šalinti riziką, kurią kelia palikti sprogmenys ir nesprogę sprogmenys, stiprinimui. Veikla daugiausia vykdoma Zintano ir Huno/Vadano rajonuose, kuriuose pagal projektą bus samdomos ir mokomos nuo karo likusių šaudmenų šalinimo grupės, taip pat bus šalinami bei naikinami palikti ir nesprogę sprogmenys. Galiausiai, 2014 m. kovo mėn. pradėta įgyvendinti Libijos valdžios institucijų reagavimo į krizes pajėgumų kūrimo priemonė. Šia veikla, kurią įgyvendina Ženevoje įsikūręs Šaulių ginklų apžvalgos mechanizmas, siekiama padėti plėtoti Libijos valdžios institucijų pajėgumus užtikrinti vidaus saugumą ir visuomenės saugą. Konkretūs jo tikslai yra i) sukurti nacionalinius pajėgumus planuoti, vertinti ir analizuoti valdžios institucijų intervencinę veiklą saugumo sektoriuje ir ii) teikti paramą plėtojant strategijas ir veiksmų planus, skirtus bendruomenės saugos, be kita ko, galbūt taip pat ŠLG keliamos grėsmės saugumui, klausimams spręsti. Įgyvendinimo etape daugiausia dėmesio bus skiriama dviem bandomosioms sritims, kurios turi būti nustatytos bendradarbiaujant su Libijos valdžios institucijomis. Pradėtas bendradarbiavimas su Libijos Vidaus reikalų ministerija ir netolimoje ateityje numatoma surengti įvadinį praktinį seminarą.

V. Vykdydama savo įgaliojimus teikti konsultacijas ir organizuoti mokymus siekiant padėti Nigerio valdžios institucijoms stiprinti savo pajėgumus kovojant su terorizmu ir organizuotu nusikalstamumu, civilinė BSGP misija EUCAP Sahel Niger 2014 m. birželio 30 d. – liepos 4 d. surengė mokymus Nigerio pareigūnams ginklų ir šaudmenų valdymo tema.

VI. Šiuo metu ES rengia galimą Tarybos sprendimą fizinio saugumo ir atsargų valdymo veiklai remti siekiant mažinti neteisėtos prekybos ŠLG ir jų šaudmenimis Sahelio regione riziką.

d) Centrinė Amerika

ES toliau įgyvendino projektą, kuriuo remiama Centrinės Amerikos šaulių ir lengvųjų ginklų kontrolės programa (CASAC). Pagal priemonės, kuria prisidedama prie stabilumo ir taikos, ilgalaikį komponentą 2012 m. rugsėjo mėn. pradėtas antras projekto, kurį anksčiau įgyvendino JTVP, paramos teikimo etapas; šio projekto įgyvendinimo partneris – Centrinės Amerikos integracijos sistemos (SICA) saugumo komisija. ES projekto indėliu įgyvendinant CASAC iniciatyvą siekiama sukurti pagrindą regioninei struktūrai ir parengti ilgalaikę kovos su neteisėta prekyba ginklais Centrinėje Amerikoje strategiją nacionaliniu ir regioniniu lygiu. Projektas įgyvendinamas Centrinėje Amerikoje ir kaimyninėse šalyse, ypač daug dėmesio skiriant 8 SICA valstybėms narėms (Belizui, Kosta Rikai, Salvadorui, Gvatemalai, Hondūrui, Nikaragvai, Panamai ir Dominikos Respublikai). SICA pradėjo kiekvienos šalies nacionalinių tarpdisciplininių komitetų strateginių planų rengimo procesą, kuris padės parengti daugiametę bendrą darbotvarkę, skirtą stebėsenai, ataskaitų teikimui ir tyrimo programoms šaunamųjų ginklų ir smurto naudojant šaunamuosius ginklus prevencijos srityse. Be to, pirmąjį metų pusmetį projekto ekspertų grupė, integruota į 8 SICA valstybių narių žvalgybos ir ginklų padalinius, daugiausia dėmesio skyrė trečiosios regioninės ginklų, sprogmenų ir šaudmenų konfiskavimo operacijos, kuri turi būti vykdoma vėliau 2014 m., rengimui. Ji bus vykdoma po dviejų 2012 m. ir 2013 m. sėkmingai įvykdytų regioninių operacijų, kurias vykdant, SICA duomenimis, buvo suimta 6 113 asmenų ir konfiskuoti 8 863 ginklai, 21 540 šaudmenų ir 444 sprogmenys. Derinant su Centrinės Amerikos ir Karibų šalių parlamentų pirmininkų forumu (FOPREL), 2014 m. įvykus pirmajam privačių saugumo bendrovių direktorių ir parlamento narių regioniniam susitikimui buvo parengtas regioninės teisės sistemos projektas, kurio tikslas – atnaujinti ir suderinti privačias saugumo bendroves reglamentuojančius teisės aktus 8 šalyse paramos gavėjose. Be to, atlikti kelių SICA valstybių narių įvertinimai siekiant nustatyti, kokios įrangos reikia šaunamųjų ginklų susekimo platformų naudojimui didinti.

(1) http://www.un-arm.org/BMS5/documents/BMS5-WP-EU-20140425.pdf

(2) http://eur-lex.europa.eu/legal-content/LT/TXT/?uri=OJ:JOL_2013_320_R_0034_01

(3) http://eur-lex.europa.eu/LexUriServ/LexUriServ.do?uri=OJ:L:2011:188:0037:0041:LT:PDF

(4) http://eur-lex.europa.eu/LexUriServ/LexUriServ.do?uri=OJ:L:2013:341:0056:0067:LT:PDF

(5) http://eur-lex.europa.eu/LexUriServ/LexUriServ.do?uri=COM:2013:0716:FIN:lt:PDF

(6) http://eur-lex.europa.eu/LexUriServ/LexUriServ.do?uri=OJ:L:2012:321:0062:0067:LT:PDF

(7) OL L 332, 2013 12 11, p. 19.

(8) OL L 80, 2010 3 26, p. 48.

(9) Šis pavadinimas nekeičia pozicijų dėl statuso ir atitinka 1999 m. JT ST rezoliuciją 1244 bei Tarptautinio Teisingumo Teismo nuomonę dėl Kosovo nepriklausomybės deklaracijos.

(10) Šis pavadinimas nekeičia pozicijų dėl statuso ir atitinka 1999 m. JT ST rezoliuciją 1244 bei Tarptautinio Teisingumo Teismo nuomonę dėl Kosovo nepriklausomybės deklaracijos.

(11) Šis pavadinimas nekeičia pozicijų dėl statuso ir atitinka 1999 m. JT ST rezoliuciją 1244 bei Tarptautinio Teisingumo Teismo nuomonę dėl Kosovo nepriklausomybės deklaracijos.

(12) Šis pavadinimas nekeičia pozicijų dėl statuso ir atitinka 1999 m. JT ST rezoliuciją 1244 bei Tarptautinio Teisingumo Teismo nuomonę dėl Kosovo nepriklausomybės deklaracijos.

(13) http://eur-lex.europa.eu/LexUriServ/LexUriServ.do?uri=OJ:L:2012:297:0029:0033:LT:PDF

(14) http://eur-lex.europa.eu/LexUriServ/LexUriServ.do?uri=OJ:L:2012:054:0008:0013:LT:PDF

(15) http://eur-lex.europa.eu/LexUriServ/LexUriServ.do?uri=OJ:L:2013:173:0054:0064:LT:PDF